钦定古今图书集成/历象汇编/庶征典/第162卷 > 《管窥辑要》 > 宋
## 钦定古今图书集成/历象汇编/庶征典/第162卷 > 《管窥辑要》 > 宋

### 太祖乾德五年老君像自动

按《宋史太祖本纪》不载。　按《五行志》。“乾德五年十一
月，许州开元观老君像自动，知州宋偓以闻。”

乾德六年，佛像自动。

按《宋史太祖本纪》。不载。　按《五行志》。六年正月。简州
普通院毗卢佛像自动。

### 神宗元丰元年佛像自动

按《宋史神宗本纪》不载　按《五行志》：“元丰元年，邕州
佛像动摇。初像动，夏人入寇；又动，而州大火。其后侬
智高叛，复动，于是知州钱师孟投其像于江中。”

====徽宗政和元年黑眚见宫中====按《宋史徽宗本纪》不载。　按《五行志》：“元丰末尝有物
大如席，夜见寝殿上，而神宗崩。元符末，又数见而哲
宗崩。至大观间，渐昼见。政和元年以后大作，每得人
语声则出。先若列屋推倒之声，其形仅丈馀，髣髴如
龟，金眼，行动硁硁有声。黑气蒙之，下人了了。气之所
及，腥血四洒，兵刃皆不能施。”又或变人形，亦或为驴。
自春历夏，昼夜出无时，遇冬则罕见。多在掖庭宫人
所居之地，亦尝及内殿，后习以为常，人亦不大怖。宣
和末，寖少而乱，遂作。

政和三年，天神降。

按：《宋史徽宗本纪》：政和三年十一月乙酉，“以天神降
诏告在位。”作《天真降临示现记》。

### 宣和 年洛阳有黑色物为怪

按《宋史徽宗本纪》不载　按《五行志》：宣和中，洛阳畿
府间忽有物如人，或蹲踞如犬，其色正黑，不辨眉目。
始夜则掠小儿食之，后虽白昼入人家为患，所至喧
然不安，谓之“黑汉。”有力者夜执枪棒自卫，亦有托以
作过者，如此二岁乃息。已而北征事起，卒成金人之
祸。